Je Marguerite, dame de Belevevre, fai savoir à toz que je hay pris et tieng en fié et en chassement de noble baron mons. Jehan de Chalon, seignour d’Arlay, Charencey sur Loue, l’une maison fort et l’autre, c’est à savoir ce que messires Wachiers d’Andelost tient de moy esdites doues maisons et es appartenances, et quanque lidiz messires Wachiers tient ou puet tenir ou doit de moy esdites doues maisons et es appartenances, soit en fié ou en rierefié, en justises, en homes, en terres arables et non arables, en prez, en boys, en chans, en revieres, en pescheries et en toutes autres choses, quel que eles soient appelées, pour le pris de quatre vinz livres d’estevenans que je hai receu doudit mons. Jehan en bons deniers nombrez. Et ces choses dessusdites, ainsi comme eles sunt dessus devisées, je promet tenir et garder fermemant, pour moi et pour les miens, per mon soiremant doné sus saintes evangiles, et non venir encontre, par moy ne par autrui, ne consentir venir hou tans çay en avant; et renonçois... Et pour ce que ce soit ferme chose et estauble, je hai proié et requis honorable baron et saige le official de Bessençon que il mate le seal de ladite court en cest presentes lettres, en tesmoignaige de verité... Faites et donées II nonas februarii, l’an Nostre Seignour mil CC IIIIxx et V. Ceste lettre est double.